b'\n_START_ARTICLE_\nHenry Morgan\n_START_SECTION_\nBiografija\n_START_PARAGRAPH_\nH. Morganas gim\xc4\x97 1635\xc2\xa0m. Apie jo vaikyst\xc4\x99 ir jaunyst\xc4\x99 \xc5\xbeinoma nedaug. 1655\xc2\xa0m. jis \xc4\x97m\xc4\x97 vadovauti grupei pirat\xc5\xb3. Vienas did\xc5\xbeiausi\xc5\xb3 jo i\xc5\xa1puoli\xc5\xb3 buvo \xc4\xafvykdytas prie\xc5\xa1 Portobelo uost\xc4\x85, Panamoje. \xc5\xa0is \xc5\xbeygis j\xc4\xaf padar\xc4\x97 labai turtingu pirat\xc5\xb3 vadu._NEWLINE_1670\xc2\xa0m. sausio m\xc4\x97nes\xc4\xaf H. Morganas su 36 pirat\xc5\xb3 laivais pasiruo\xc5\xa1\xc4\x97 pulti Panamos miest\xc4\x85. Tuo metu Panama buvo laikoma turtingiausiu miestu visame pasaulyje, nes jame ispanai laik\xc4\x97 dideles aukso atsargas. Kapitonas su savo kariuomene \xc4\xafplauk\xc4\x97 \xc4\xaf uost\xc4\x85, sutriu\xc5\xa1kino laivyn\xc4\x85 ir sudegino miest\xc4\x85 iki pamat\xc5\xb3. Jo grobis siek\xc4\x97 400 t\xc5\xabkst. aukso luit\xc5\xb3. Pra\xc4\x97jus trejiems metams po H. Morgano puolimo, Panamos miestas buvo naujai \xc4\xafkurtas Kasko Viecho rajone, keli kilometrai \xc4\xaf pietvakarius nuo senojo miesto sien\xc5\xb3. Naujojo miesto teritorija buvo apjuosta masyvia akmen\xc5\xb3 ir plyt\xc5\xb3 siena, kai kur siekian\xc4\x8di\xc4\x85 net 14 m auk\xc5\xa1t\xc4\xaf, 3 m plot\xc4\xaf bei steb\xc4\x97jimo bok\xc5\xa1tais kas 75 m. \xc4\xae miest\xc4\x85 buvo patenkama per tris gerai \xc4\xaftvirtintus vartus, \xc4\xafrengtus skirtingose miesto vietose. Ir nors statybos buvusios labai brangios, Panamos miestas daugiau niekada nebuvo u\xc5\xbegrobtas._NEWLINE_V\xc4\x97lesn\xc4\x97s aplinkyb\xc4\x97s piratams susiklost\xc4\x97 nepalankiai. Anglija ir Ispanija pasira\xc5\xa1\xc4\x97 taikos sutart\xc4\xaf ir suvienijo j\xc4\x97gas kovoje su piratais. H. Morganas buvo suimtas ir atsid\xc5\xabr\xc4\x97 Anglijos kal\xc4\x97jime, bet nelaisv\xc4\x97je praleido nedaug laiko. Kai anglai prad\xc4\x97jo kar\xc4\x85 su Olandija, pats karalius kreip\xc4\x97si pagalbos \xc4\xaf buvus\xc4\xaf pirat\xc5\xb3 vad\xc4\x85 ir pasinaudojo jo \xc5\xbeiniomis apie Karib\xc5\xb3 j\xc5\xabros region\xc4\x85. H. Morganui buvo suteiktas sero titulas ir jis buvo paskirtas Jamaikos gubernatoriumi._NEWLINE_Vienu s\xc4\x97kmingiausiu ir turtingiausiu piratu jam pad\xc4\x97jo tapti ne tik itin tikslios \xc5\xbeinios apie Karib\xc5\xb3 j\xc5\xabr\xc4\x85, bet ir sugeb\xc4\x97jimas u\xc5\xbetikrinti drausm\xc4\x99 \xe2\x88\x92 piratai nevog\xc4\x97 aukso i\xc5\xa1 savo kapitono. Teigiama, kad H. Morgano turtai iki \xc5\xa1iol n\xc4\x97ra rasti.'